《白马篇》
明代·卢龙云

白马铁连钱，长安侠少年。仗剑去乡邑，结客多才贤。

名家推六郡，勇略冠三边。从军出陇右，应募赴河源。

长驱时自负，直捣每争先。胜算孙吴后，英声卫霍前。

横行绝沙漠，飞渡过祁连。旌旗摇汉月，笳鼓彻胡天。

久期清瀚海，时欲勒燕然。旋师歌入塞，奏捷颂甘泉。

岂慕山河赏，惟思竹帛传。国恩诚欲报，出门谢所牵。

丈夫志四海，岂私儿女怜。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。